# Gmainschaft vu Uuabhängige Staate

|  |
| --- |
| **Содружество Независимых ГосударствGmainschaft vu Uuabhängige Staate** |
|  |
|  |
| **Arbeitssproch** | Russisch |
| **Hauptquartier** | Minsk, Wyssrussland |
| **Executive Secretary** | Sergei Lebedew |
| **Flechi** | 21.543.238 km² |
| **Bevelkerig** | 268,59 Millione |
| **Grindig** | 21. Dezämber 1991 |
| **Wehrig** | E jedes Land het syy aige Wehrig |
| **Zytzone** | UTC +2 bis +12 |
| **Websyte** | www.cis.minsk.by |

D **Gmainschaft vu Uuabhängige Staate** (**GUS**; russisch Содружество Независимых Государств (СНГ)/ *Sodruschestwo Nesawissimych Gossudarstw (SNG)*) isch e Zämmeschluss vu verschidene Noofolgestaate vu dr Sowjetunion (UdSSR) syt em 8. Dezämber 1991. D GUS isch dur d Staatsoberhaipter vu Russland, Wyssrussland un dr Ukraine grindet wore. Sitz isch di wyssrussisch Hauptstadt Minsk, d Versammlig dagt im Taurische Palais z St. Petersburg.

## Entwicklig

Dr Hauptgrund fir d Bildig vu dr GUS isch s Sträbe vu verschidene ehmolige Dailrepublike vu dr Sowjetunion noch eme gmainsame Wirtschafts- un Sicherhaitsruum gsii. Vor allem Kasachstan het d Art un Wyys vu dr Uflesig vu dr Sowjetunion kritisiert un d Notwändigkait vun ere Zämmearbet vu dr ehmolige Sowjetrepublike betont.

D Gmainschaft vu Uuabhängige Staate (GUS) isch im Dezämber 1991 dur e Veryybarig vu dr Staatsoberhaipter vu Russland, dr Ukraine un Wyssrussland un dur dr Byydritt vu acht wytere, churz dervor vu dr Sowjetunion uuabhängig worene Sowjetrepublike grindet wore.

Anne 1993 isch au Georgie byydrätte, wu zerscht Abstand vu dr GUS gnuu ghaa het. Syt em Februar 2006 isch dää Kaukasus-Staat aber nimi bi dr Sitzige vum Verdaidigungsminischterrot vu dr GUS derbyy. As Folg vum chriegerische Konflikt um Sidossetie het Georgie am 14. Augschte 2008 syy Uusdritt us dr GUS verchindet, wu zum 18. Augschte 2009 rächtsgiltig woren isch.

Turkmenistan isch syt em 25. Augschte 2005 nume no byygordnets Mitglid.

S Biro vum ukrainische Staatsbresidänt het im Augschte 2008 verchindet, d Ukraine sei kai GUS-Mitglid me, wel s Land d GUS-Satzig nit ratifiziert heeb, dr Bresidänt sälber het doderzue nyt gsait. Unter em Yydruck vum Konflikt zwische Russland un Georgie hän Abgordneti vu dr Regierigskoalition aber au formal e Gsetzentwurf iber d Ufchindig vu dr GUS-Mitglidschaft ins ukrainisch Barlemänt yybrocht. No Artikel 9 vum GUS-Statut isch e Uusdritt erscht 12 Monet no dr schriftlige Aachindigung bim Depositar vum Statut (Wyssrussland) megli. Offiziäll wett d Ukraine aber vorerscht wyter im GUS-Exekutivrot mitschaffe, so s ukrainisch Usseminischterium. Noch em ehmolige Usseminischter Wolodymyr Ohrysko isch d Ukraine ne *Dailnehmerstaat* – kai *Mitglidstaat*.

Bim EU-Gipfel z Prag am 7. Mai 2009 hän di sechs GUS-Mitglider Armenie, Aserbaidschan, Georgie, Moldawie, Ukraine un Wyssrussland mit dr Europäische Union di „Eschtlig Partnerschaft“ gschlosse. Russland het gege dää Schritt broteschtiert.

Gruppefoto bim Dräffe 2008 z Bischkek
## Mitglider

| Mitglider vu dr „Gmainschaft vu Uuabhängige Staate“  | Hauptstadt  | Bevelkerig (Mio.)  | Flechi (km²)  |
| --- | --- | --- | --- |
|  Armenie | Jerewan | 2,99 | 29.800 |
| Aserbaidschan Aserbaidschan | Baku | 8,47 | 86.600 |
| Weißrussland Wiissrussland | Minsk | 9,85 | 207.595 |
| Kasachstan Kasachstan | Astana | 15,23 | 2.717.300 |
|  Kirgisistan | Bischkek | 5,08 | 198.500 |
| Moldawien Moldawie | Chișinău | 4,46 | 33.843 |
| Russland Russland | Moskau | 142,40 | 17.075.400 |
|  Tadschikistan | Duschanbe | 7,32 | 143.100 |
|  Turkmenistan *(byygordnet Mitglid)* | Aschgabat | 5,04 | 488.100 |
| Usbekistan Usbekistan | Taschkent | 26,49 | 447.400 |
| GUS *GUS insgsamt ¹* | Minsk | **268,59** | **21.543.238** |
| *Zum Verglyych* |
| *Sowjetunion Sowjetunion* (1990/91) | *Moskau* | *289,94* | *22.402.223* |

¹ Ohni Turkmenistan, wel des nume e byygordnet Mitglid isch.

## Fueßnote

## Weblink

 **Commons: Gmainschaft vu Uuabhängige Staate** – Sammlig vo Multimediadateie
* Websyte vu dr Versammlig vu dr GUS
* Datebank RussGUS vum dytschsprochige Schrifttum

|  |  |
| --- | --- |
|  | Dä Artikel basiert uff ere fräie Übersetzig vu dere Version vum Artikel „Gemeinschaft\_Unabhängiger\_Staaten““ vu de dütsche Wikipedia. E Liste vu de Autore un Versione isch do z finde. |